  Майя Бывальцева Шутэтскон нуналъёсы уйин Удмуртиын кынтылоз. 13-тӥ куартолэзе со сярысь ивортэ Ижкар администрацилэн пресс-службаез. «Ижкарысь ЕДДС ивортэмъя, 14-тӥысен 16-тӥ куартолэзёзь уйёсы Удмурт элькунын омырын 2 градусозь кынтылоз, музъем вылын — 5 градусозь», — верамын ивортонын. Кызьы веразы иворъёсъя «Удмуртия» агентстволы элькунысь Гидрометцентрын, шуак кезьыт луон бусы но сад-бакча ужъёс вылын уродэн шӧдӥськыны быгатоз. «Таӵе куазь агрокультураослы, озьы ик сяськаясь будосъёслы кышкытлык вае. Али соослэн будон вакытсы, бусыосын узьымъёслэн но, садъёсын но», — вераз Гидрометцентрысь ёзэтлэн кивалтӥсез Валерия Лискина. Тодэ вайытом, Росгидрометцентр ивортӥз вал, 13-тӥысен 16-тӥ куартолэзёзь нуназе +15…+16 градус луоз шуыса. Вераны кулэ, матысь нуналъёсы Россилэн Шор люкетаз зол кезьытскоз. Москваын -2 градусозь луыны быгатоз. Омск, Воронеж но Тамбов улосвылъёсын кужмо зоръёс, кудыри, йӧзор но кужмо тӧл возьмало. Куазез эскерисьёслэн чакламзыя, лымы но усьыны быгатоз. Сыӵе куазь улосвылъёсын вордӥськонозь возиськоз. Тегъёс: Ижкар Удмуртия куазь  